15-jarige vas wat glo met vuurwapen betrap wordFoto verskaf deur die SAPD ŉ 15-jarige tiener is in hegtenis geneem toe hy glo met ŉ 9 mm-pistool betrap is waarvan die reeksnommer glad gevyl is. ŉ Adjudant-offisier van Port Elizabeth se blitspatrollie het Saterdag inligting ontvang oor ŉ persoon met ŉ vuurwapen by ŉ taxistaanplek in Durbanweg in Korsten, het kol. Priscilla Naidu, woordvoerder van die polisie, gesê. Hy was nie in daardie stadium aan diens nie, maar het sy kollegas aan diens gekontak en hulle het opgevolg oor die inligting wat hulle ontvang het. “Hulle het die verdagte opgemerk toe hy wou vlug toe hy die polisievoertuig gesien het. Die adjudant-offisier het hom te voet agternagesit en die verdagte aangekeer.” Die tiener is in hegtenis geneem op aanklag van die onwettige besit van ŉ vuurwapen en ammunisie en oortreding van die Rampbestuurwet omdat hy nie in sy huis was nie. Die tiener sal na verwagting Dinsdag in die landdroshof in Port Elizabeth verskyn.